Du Kaba Mali Zup Zau Mai Tsun dan ai (7) Stars (snr) Rawt Malan Labau Kadun
Du Kaba Mali Zup Zau Mai Tsun dan ai (7) Stars (snr) Rawt Malan Labau Kadun
Daini na ten Wunpawng Wunpawng, Kachin Kachin nga nna kajai gumhkawng arawng la nga ai ni (7) stars ngu ai gahkum hpe chye ai ni lawm ai zawn, n na yu ai ni mung naw nga na re. Du Kaba Mali Zup Zau Mai tsun dan ai gaw ning da;-
1957-58 ning, Yangon Dakkasu kaw jawng lung nga ai Jinghpaw Wunpawng Dakkasu jawngma ni a myit hta shamu, kraw hta katu, salum hta ka-un, masin hta makun, myit hta nshang, kraw hta zaw zang ai lam ni hpe hkrum shagu tsun shapraw hkat ma ai.
Shana de maga du yang In-ya lam, Adipadi lam hkan hkawm chyai let myusha ni ahkaw ahkang lam hpe bawngban jahkrum ai hta tatut hkrang shapraw galaw lu na matu wuhpung langai mi hpaw ra sai ngu myit lu ma ai. Ndai zawn jawm jahta bawngban ai Dakkasu jawngma ni gaw;-
(1) Mali Zup Zau Mai
(2) Lahtaw Zau Tu
(3) Pungshwe Zau Seng
(4) Stiven Malang Shawng
(5) Hkangda Brang Gam
(6) Hpauyu Tu Lum
(7) Nahpaw Gun Jawng, yawng marai (7) rai ma ai. Shingrai bawngban ai gaw shana yuptung lai, sinit majan pru ai ten du hkra jawm jahta ma ai, shanhte gunhpai na magam lit ni hpe mung garan la hkat ma ai.
(1) Mali Zup Zau Mai – (Mung masa up hkang masa hkaja na lit la sai)
(2) Lahtaw Zaw Tu – (Hpyen masa)
(3) Pungshwe Zau Seng – (Maigan kyithkai)
(4) Stiven Malang Shawng – (Hpaji Dap)
(5) Hpauyu Tu Lum – (Gaw Sharawt)
(6) Hkangda Brang Gam – (Rung Magam Dap)
(7) Nahpaw Gun Jawng – (Hkamja Dap)
Ndai magam ni hpe lit la hkaja na bungli garan la ma ai. Shanhte marai (7) hpaw ninghtan da ai wuhpung gaw shanit majan grin nga ai zawn grin nga u ga ngu Karai kaw akyu hpyi mawhkre hka la nna dai hpung hpe (7)stars (Orient) ngu shamying la manu ai. (7) stars a Amu Madu gaw Mali Zup Zau Mai re nga ai.
1959 ning Dakkasu Jawng ngut ai hte rau Mali Zup Zau Mai hte Lahtaw Zau Tu yan gaw Kayin rawt malan ni nga ai Dahtung ginwang Lyekre Shwegu wah de sa nna Kayin rawt malan Dapba (5) up du, (Brigradier) Lyin Htin wa hte hkrum bawngban hkaja ma ai.
Shawng ningnan hpyen masa hku sinat laknak lang nna rawt malan ai lam n galaw yang, mungmasa hku Parliment Rapdaw kaw (Federal hkrang hku nna) madu uphkang na ahkaw ahkang (Self-Rule) hpe lu la hkra shakut na ngu nna yaw shada let mung masa tatut galaw nga ai Jinghpaw du salang ni hpang de sa hkrum bawngban ma ai. Dai salang ni gaw;-
(1) Duwa Wabaw Zau Rip
(2) Duwa Zau Lawn
(3) Sama Duwa Sinwa Nawng
(4) Duwa Zan Hta Sin
(5) Duwa Dingra Tang ni rai ma ai.
Dai Ten
Myen Mung a mungmasa hta mungdaw ni hpe Federal ahkaw ahkang jaw na masa n nga malu ai nga nna Duwa Wabaw Zau Rip bai htang tsun ai majaw sinat lang nna rawt malan na lam tawk hprut myit hkrum dawdan la masai.
Shingrai tinang lit la ai magam bungli lit hpe hkaja na matu Mali Zup Zau Mai gaw Bum Du (နယ္ပိုင္၀န္ေထာက္) magam hpe shawng galaw hpang sai. Shanhte myit hkrum dawdan da ai lam ni mungshawa hpe sanglang tang madun hpaji hpyi na matu Myitkyina, Manmaw, Danai, Putao, Sumpra Bum, Chihpwi ginwang de datkasa shangun dat ma ai. Dai datkasa ni hta, Lakoi Tu, Samawng Tang, Shanrawng Gam ni lawm ma ai.
Dai ten Myen Mung hta nga ai Jinghpaw Hpyendap hte U.M.P (Union Milatary Police) Dap na Jinghpaw hpyenla ni hpang de Nawlang Gum Ja sa hkrum bawngban nna, Sara Kaba Maran Brang Seng gaw Muklum Mare kaba kaw nga ai ramma ni hpe kahkyin gumdin woi awn ai lam galaw sai.
Shingrai, Rawt Malan hpung hpe woi awn na ningbaw lata ai shaloi, Kayin Rawt Malan Hpung, 1st Brigrade Dapba Up Du Lahtaw Zau Seng hpe lata tang da ma ai. Kayin, Kaya, Mun hte Pa-u myusha ni gaw Myen Mung hta Rawt Malan ai lam shawng galaw nga masai re.
Du Kaba Lahtaw Zau Seng woi awn ai shanglawt hpyen hpung hpe K.I.A (Kachin Independence Army) ngu shamying nna, 1961ning February praw (5) ya shani Rawt Malan Ninghtoi ngu tara shang masat da masai.
Daini, K.I.A/K.I.O gaw hpyen masa, mungmasa hte rawt jat dingyang rai, Wunpawng Kachin ni a shanglawt lam hpe dating dakan woi awn ningshawng tai nga dingyang re.
Ndai gaw moi na 7 STARS ni gat hkai da ai nli tum tu kaba bawngring wa ai rai sai law.
kac_Latn kac_Latn kac_Latn kac_Latn kac_Latn kac_Latn lus_Latn lus_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn kac_Latn knc_Latn knc_Latn ace_Latn knc_Latn kac_Latn fur_Latn kac_Latn kac_Latn kac_Latn kac_Latn kac_Latn kac_Latn kac_Latn